J. Paška, poslanec: (2002-03-14):
J. Migaš, predseda NR SR: Nech sa páči, Jozef Kalman. Nech sa páči, pán poslanec. J. Kalman, poslanec: Vážený pán podpredseda, hovorili ste o tom, čo preukaz znamená. Nepovedali ste všetko v súvislosti k občanom Slovenskej republiky. Minule ste sedeli v televízii s pánom predsedom vlády a diskutovali ste o tom, akým spôsobom sa bude realizovať alebo nerealizovať, kde pán Dzurinda jednoznačne povedal, že vláda prijme opatrenia, ktoré znemožnia uplatňovanie tohto zákona na Slovensku. Pýtam sa vás, pán podpredseda, pretože si uvedomujem, že každý môže spraviť chybu, že určitým spôsobom sa vyvíjame, môžeme nejakým spôsobom naletieť a tak ďalej atď., pýtam sa vás: Ak vláda tak, ako sľubuje, prijme zásadné opatrenia – pán Weiss, prosím vás pekne, teraz neotravujte – a parlament potvrdí, že uplatňovanie tohto zákona na Slovensku je v rozpore s legislatívou, s normami a Ústavou Slovenskej republiky, vrátite preukaz ako podpredseda parlamentu späť a nebudete uplatňovať práva, ktoré vám z toho vyplývajú na území Slovenskej republiky? Žiadam vás, aby ste sa k tomu chlapsky postavili a predtým, než sa bude hlasovať o vašom odvolaní alebo o potvrdení vo funkcii, sa k tomu verejne vyjadrili. V prípade, že parlament potvrdí to, že je to v rozpore s ústavou a zákonmi Slovenskej republiky. Ste podpredseda parlamentu. J. Migaš, predseda NR SR: Nech sa páči, pán poslanec Hóka. Nech sa páči. (Ruch v sále.) Pokoj, pokoj, pán poslanec Hóka teraz diskutuje. L. Hóka, poslanec: Ďakujem. Veľmi pozorne som počúval vystúpenie pána podpredsedu Bugára, ako aj vystúpenie ostatných rečníkov, ako aj renovovaných právnikov typu pána Cupera a Tóthovej. Chcel by som vám len citovať z Ústavy Slovenskej republiky: „Každý môže konať, čo nie je zákonom zakázané, a nikoho nemožno nútiť, aby konal niečo, čo zákon neukladá.“ (Reakcia z pléna.) Pán Cuper, ja som vás pozorne počúval, mlčte, keby to bolo možné. Článok 7a Ústavy Slovenskej republiky znie: „Slovenská republika podporuje národné povedomie a kultúrnu identitu Slovákov žijúcich v zahraničí, podporuje ich inštitúcie zriadené na dosiahnutie tohto účelu a vzťahy s materskou krajinou.“ Prosím vás, inštitúcie zahraničných Slovákov sú na území Slovenskej republiky? To je jedna otázka. A na druhej strane by som vás tiež chcel upozorniť, že my sme prijali zákon o zahraničných Slovákoch. Hlasoval som za to aj ja. Predpokladám, že za to hlasoval aj pán Bugár. Hlasovali ste za to aj vy, pán Cuper a pani Tóthová, predkladatelia tohto zákona? Ďakujem. (Reakcia z pléna.) J. Migaš, predseda NR SR: Pán poslanec Ján Sitek. J. Sitek, poslanec: Ďakujem za slovo. Pán podpredseda parlamentu, očakával som od vás, že vo svojom vystúpení sa budete vyjadrovať k tým veciam, ktoré tu boli prednesené. Pani poslankyňa Tóthová ako právnička, bývala ministerka spravodlivosti a podpredsedníčka vlády, vám tu erudovane právnicky zdôvodnila, ktoré veci ste porušili v súvislosti s preukazom zahraničného Maďara a v súvislosti s podporou zákona o zahraničných Maďaroch. Očakával som, že aspoň k tým veciam sa vyjadríte, ale nevyjadrili ste sa. Mňa osobne ste nepresvedčili, lebo je nepísaným pravidlom, že keď človek ide vystupovať na záver rozpravy, tak sa vyjadruje k tým rečníkom, ktorí vystúpili v rozprave. Tie veci ste tu neprezentovali. Osobne budem hlasovať za vaše odvolanie a očakávam, že aj tí, ktorí očakávali od vás vo svojom vystúpení, že vyvrátite tie argumenty, tak ste ich nepresvedčili. A očakávam podporu aj ďalších poslancov Národnej rady. J. Migaš, predseda NR SR: Panie poslankyne, páni poslanci, všetci, ktorí sa prihlásili do rozpravy, vystúpili. Vyhlasujem rozpravu o tomto bode programu za skončenú. Pýtam sa navrhovateľky pani poslankyne Kollárikovej, nech sa páči, chce vystúpiť na záver rozpravy. Nech sa páči, pani poslankyňa. M. Kolláriková, poslankyňa: Ďakujem, pán predseda, že sa môžem vyjadriť k prebehnutej rozprave. Najskôr by som sa chcela poďakovať tým, ktorí svojím pragmatickým vystúpením podporili tento návrh, pretože tento návrh jednoznačne vyplýva ako z rokovacieho poriadku, tak aj z ústavy, je podložený jednotlivými článkami. A zároveň by som sa chcela vyjadriť aj k pánovi Tatárovi. Pán Tatár, vy ste sa pozastavili nad tým, že existuje aj zákon o zahraničných Slovákoch. Podľa toho, ako ste dali na jednu rovinu tieto dva zákony, ste ma presvedčili, že vy vlastne nepoznáte obsah zákona o zahraničných Slovákoch, pretože zákon o zahraničných Slovákoch nemá exteritoriálny charakter a vzťahuje sa na Slovákov žijúcich v rôznych krajinách, nie iba v okolí slovenských hraníc. A to je veľký rozdiel. Pán Duka-Zólyomi, aj k vám by som sa chcela vyjadriť. Vy ste mali niekoľko pripomienok. Vy ste tvrdili vo svojom vystúpení, že sú to len vyšpekulované nezmysly, pretože nikto nedokázal exteritorialitu Zákona o zahraničných Maďaroch žijúcich v susedných štátoch. Pán kolega, dovoľte mi, aby som vám povedala, že potvrdzuje to vyjadrenie pána Rolfa Ekéusa, ktorý je vysokým komisárom OBSE pre národnostné menšiny, ktorý vyhlásil, že považuje Zákon o Maďaroch žijúcich v susedných štátoch, ktorý bol prijatý v parlamente Maďarskej republiky 19. 6. 2001, za určitý precedens z hľadiska platných medzinárodných štandardov. Pán Ekéus vyjadril výhrady k tomu, aby právo jedného štátu zasahovalo do právneho poriadku druhého štátu, pretože sa to môže stať príkladom pre budúcnosť, čo by bolo škodlivé pre Európu. Zodpovednosť za menšiny spočíva na štáte, v ktorom národnostné menšiny žijú. To zdôraznil pán Ekéus. Nakoniec aj Benátska komisia Rady Európy pri posudzovaní tohto zákona o zahraničných Maďaroch v októbri 2001 zdôraznila, že prvoradú zodpovednosť za menšiny má len štát, na území ktorého tieto menšiny žijú. Ďalej to, že tento návrh zákona má exteritoriálny charakter, potvrdil aj sám premiér Maďarskej republiky pán Orbán svojím vyjadrením, ktoré si tu dovolím zacitovať: „Národ je rodina, čím je väčšia a súdržnejšia, tým je silnejšia. Zákon slúži na cezhraničné znovuzjednotenie národa. Zákon je veľkým úspechom, ktorý prekračuje hranice krajiny.“ Vážení, viac k tomuto nemám čo dodať, pretože sám premiér Orbán vyvrátil to vaše tvrdenie, že tento návrh zákona nemá charakter exteritoriality. Chcela by som ešte podotknúť, pán Duka-Zólyomi, že vy ste v prvom rade občanom Slovenskej republiky, a nie občanom Maďarskej republiky. Pretože tak vehementne ste obhajovali tzv. krajanský zákon, že už som pomaly začala nadobúdať nejaký iný dojem. Totiž vy ste veľmi, ale skutočne veľmi aktívne obhajovali tento návrh zákona a snažili ste sa nás presvedčiť, že tento zákon nemá charakter exteritoriality. A nakoniec aj slová pána premiéra potvrdili, že to, čo vy tvrdíte, nie je pravda. Ale keď sme už pri tých výrokoch, tak ja sa vás opýtam, pán Duka-Zólyomi: Vy ste nemali vôbec nijaké výhrady k vyjadreniam pána premiéra Orbána, keď vyhlásil, a ja to opäť zacitujem: „Konečne po 80 rokoch sa celý maďarský národ zjednocuje a vytvára veľké Maďarsko a tak napĺňa svoju históriu.“ Zrejme ste sa asi s týmto jeho výrokom stotožnili. A teraz by som sa chcela dostať priamo k tomu návrhu. Ja som tu vyjadrila stanovisko, prečo a z akých dôvodov dávame návrh na odvolanie pána Bugára z funkcie podpredsedu Národnej rady. Chcela by som zopakovať, že pán Bugár nie je obyčajným občanom Slovenskej republiky, čiže neplatí na neho tá citácia, čo pán kolega zacitoval. Je vysokým funkcionárom Národnej rady Slovenskej republiky a je podpredsedom. Čiže v prvom rade mal rešpektovať rozhodnutie a prijaté uznesenie Národnej rady Slovenskej republiky, ktorá sa jednoznačne dištancovala od tohto maďarského zákona, tzv. krajanského zákona. Zrejme ak pán podpredseda rešpektuje demokraciu, tak potom musí prijať aj rozhodnutie väčšiny v Národnej rade. Ináč to, aký je to zákon, potvrdzuje aj Kresťanskodemokratické hnutie, ktoré predložilo do Národnej rady Slovenskej republiky návrh zákona na ochranu zvrchovaných práv, zvrchovanosti Slovenskej republiky. A je tam presne citované, že prečo. Nakoniec by som vám ešte pripomenula, ja som to uviedla vo svojom vstupe, prečo dávame tento návrh na odvolanie podpredsedu Národnej rady Bugára z jeho funkcie podpredsedu. Je to naše právo, pretože pán Bugár je poslancom Národnej rady, ale chcem pripomenúť, že bol volený Národnou radou do funkcie podpredsedu Národnej rady. A pokiaľ uznáva demokratický systém v našom štáte, tak musí rešpektovať uznesenie Národnej rady Slovenskej republiky, ktoré bolo prijaté väčšinou. A to uznesenie jednoznačne hovorí, že nesúhlasí s maďarským zákonom o Maďaroch žijúcich v susedných štátoch a jednoducho dáva na vedomie aj maďarskej vláde, aby prehodnotili znenie tohto návrhu zákona, aby nemal uplatnenie na našom území. Takisto som tu uvádzala, že pán Bugár ako štatutárny zástupca Strany maďarskej koalície je jedným zo zakladateľov združenia Za spoločné ciele. A tieto spoločné ciele nie sú v súlade s právom Slovenskej republiky, s právnymi normami Slovenskej republiky a nemajú súhlas na to ani z vlády Slovenskej republiky, čiže táto činnosť je vlastne nepovolená. A je zaujímavé, že štatutár Strany maďarskej koalície jednoducho vstúpil do takéhoto združenia. Uviedla som takisto, že porušil poslanecký sľub, pretože nerešpektoval uznesenie Národnej rady Slovenskej republiky. Ako podpredseda Národnej rady Slovenskej republiky nerešpektoval zákon – článok 34. Porušil Ústavu Slovenskej republiky a jednoducho svojím konaním akceptoval zákon, ktorý odsúdila Národná rada Slovenskej republiky a vydala svoje uznesenie. Preto, páni kolegovia, po tomto zdôvodnení nechávam na vás, ako sa rozhodnete v tajnom hlasovaní podľa § 90. Ale som presvedčená, že vaše rozhodnutie bude správne, pretože si neviem predstaviť, aby človek, ktorý porušuje uznesenia Národnej rady Slovenskej republiky, nám ďalej predsedal. Ďakujem. J. Migaš, predseda NR SR: Pýtam sa spravodajcu. Pán spravodajca? Nie. Panie poslankyne, páni poslanci, podľa článku 90 ods. 1 Ústavy Slovenskej republiky podpredsedu Národnej rady Slovenskej republiky odvoláva v tajnom hlasovaní Národná rada Slovenskej republiky nadpolovičnou väčšinou hlasov všetkých poslancov, to znamená súhlas najmenej 76 poslancov Národnej rady. Pristúpime k vykonaniu tajného hlasovania. Na hlasovacom lístku máte uvedené: „hlasujem za odvolanie“, „proti odvolaniu“, „zdržiavam sa hlasovania“. Svoju vôľu vyjadrite tak, že na hlasovacom lístku zakrúžkujete tú alternatívu, za ktorú hlasujete: „za“, „proti“, „zdržiavam sa“. Platný je ten hlasovací lístok, na ktorom je zakrúžkovaná len jedna z alternatív. Iná úprava hlasovacieho lístka alebo zakrúžkovanie viac ako jednej alternatívy sa považuje za neplatné hlasovanie. Prosím overovateľov, aby sa ujali svojej funkcie a dohliadli na priebeh tajného hlasovania. Zároveň ich prosím, aby hlasovali ako prví. Pristúpime k tajnému hlasovaniu. (Akt tajného hlasovania.) J. Migaš, predseda NR SR: Panie poslankyne, páni poslanci, pýtam sa, či každý poslanec využil právo hlasovať. Vyhlasujem tajné hlasovanie za skončené. Prosím overovateľov, aby spočítali hlasy a vyhotovili zápisnicu o výsledku tajného hlasovania. Vyhlasujem 15-minútovú prestávku. Panie poslankyne, páni poslanci, o 15 minút budeme pokračovať v rokovaní Národnej rady. (Prerušenie rokovania o 17.49 hodine.) (Pokračovanie rokovania o 18.00 hodine.) J. Migaš, predseda NR SR: Panie poslankyne, páni poslanci, jedno hlasovanie skončilo. O chvíľu vyhlásime výsledky, ale budeme pokračovať v 57. schôdzi hlasovaním. Čiže poprosil by som pánov poslancov, panie poslankyne, aby prišli do rokovacej miestnosti, pretože vyhlásime výsledky tajného hlasovania a potom by sme hlasovali o tých bodoch, ktoré boli doobeda prerokované. Preto žiadam panie poslankyne, pánov poslancov, aby prišli do rokovacej miestnosti. Vážené poslankyne, vážení poslanci, pokračujem v rokovaní. Prosím povereného overovateľa, aby podľa § 39 ods. 10 zákona o rokovacom poriadku Národnej rady oznámil počet vydaných hlasovacích lístkov, počet poslancov, ktorí hlasovali za odvolanie podpredsedu Národnej rady, ktorí hlasovali proti odvolaniu, počet poslancov, ktorí sa zdržali hlasovania, ktorí neodovzdali hlasovacie lístky, a počet neplatných lístkov. Nech sa páči, pán poslanec Kužma má slovo.